
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų, atliekamų gynybos ir saugumo srityje, įstatymo (toliau – Įstatymas) 9 straipsnio 1 dalies 1 punkte nustatyta pažeidimų prevencijos funkcija, atliko Infrastruktūros valdymo agentūros vykdomo viešojo pirkimo „Transportavimo bataliono statinių, Arsenalo g., Linkaičių k., Radviliškio r. sav., statybos projekto, projektavimo paslaugos, taikant statinio informacinį modeliavimą (BIM)“ Nr. 9790445 (toliau – Pirkimas), dokumentų atitikties Įstatymui ir su jo įgyvendinimu susijusiems teisės aktams peržiūrą. Peržiūra prevenciniais tikslais atliekama nevertinant Pirkimo techninėje specifikacijoje nustatytų Pirkimo objektui keliamų reikalavimų teisėtumo.
Prevencine tvarka peržiūrėjusi Pirkimo dokumentus ir įvertinusi Perkančiosios organizacijos pateiktus atsakymus, atsižvelgdama į galiojantį teisinį reglamentavimą, Tarnyba teikia rekomendaciją dėl Pirkimo dokumentų sąlygų (toliau – Rekomendacija).

1. Dėl tiekėjų kvalifikacijos reikalavimų 
1.1. Pirkimo sąlygų  4 priedo „Kvalifikacijos reikalavimai“ 2 lentelėje (toliau – Kvalifikacijos reikalavimai), 3 punkte yra keliamas reikalavimas, kad tiekėjas būtų įgijęs reikiamos patirties: „Tiekėjas per paskutinius 3 metus iki paraiškų pateikimo termino pabaigos pagal vieną ar daugiau įvykdytų ar tebevykdomų sutarčių, sudarytų dėl to paties objekto (šiame pirkime „tas pats objektas“ suprantamas kaip vienu bendru projektu projektuojamas (-i) pastatas (-ai)), yra savo jėgomis tinkamai suteikęs negyvenamosios ir / ar gyvenamosios paskirties pastato/-ų projektavimo paslaugas už ne mažiau kaip 300 000,00 Eur be PVM.“. Atkreiptinas dėmesys, kad Įstatymo 37 straipsnio 1 dalies 2 punktas įtvirtinta, jog perkant paslaugas perkančioji organizacija gali prašyti informacijos apie patirtį per paskutinius 5 metus.  Atsižvelgiant į tai, rekomenduojama kvalifikacijos reikalavimą formuluoti pagal Įstatyme numatytą laikotarpį, numatant 5 metų terminą. 
Atsižvelgiant į nurodytą, Perkančioji organizacija turėtų keisti kvalifikacijos reikalavimą, kas, Tarnybos nuomone, yra laikytina esminiu keitimu, dėl ko galimai šiame Pirkime galėtų dalyvauti bei pasiūlymus pateikti kiti tiekėjai ar didesnis skaičius tiekėjų.  
1.2. Taip pat Tarnyba rekomenduoja pakartotinai įsivertinti reikalaujamos projektavimo paslaugų vertės dydį, kiek rinkoje yra potencialių tiekėjų, atitinkančių Kvalifikacijos reikalavimų 3 punkte nustatytą reikalavimą bei galinčių dalyvauti Pirkime, t. y., ar minėtas reikalavimas užtikrins pakankamą tiekėjų konkurenciją bei racionalų lėšų panaudojimą. 
Atkreiptinas dėmesys, kad tarptautinių pirkimų atvejais, negali būti daromi tokie esminiai pirkimo sąlygų pakeitimai kai yra pirkimo sąlygos keičiamos taip, jog po atliktų pakeitimų daugiau tiekėjų arba kiti tiekėjai galėtų dalyvauti pirkime[footnoteRef:1]. Atsižvelgdama į tai, kad šiuo atveju kvalifikacijos reikalavimo pakeitimas būtų laikomas esminiu Pirkimo sąlygų pakeitimu,  Tarnyba rekomenduoja Pirkimą nutraukti, o prieš inicijuojant naujo pirkimo procedūras peržiūrėti ir patikslinti Pirkimo dokumentus pagal šioje Rekomendacijoje pateiktas pastabas.   [1:  Įstatymo 25 straipsnio 7 dalis.] 

Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 81 straipsnio 3 ir 4 dalimis.
